Ivan Zoričić
Ivan Zoričić (Pakovo Selo kraj Drniša, 26. II. 1937. – Pula, 10. IV. 2018.), jugoslavenski i hrvatski kroatist. Osnovnu školu polazio je u Drnišu, a gimnaziju je završio u Šibeniku. Na Filozofskom fakultetu u Zadru diplomirao je hrvatskosrpski jezik i književnost i ruski jezik. Magistrirao je na Filozofskom fakultetu u Zagrebu i doktorirao filologiju na Filozofskom fakultetu u Rijeci. Od 1961. do 1971. bio je nastavnik u Osnovnoj eksperimentalnoj školi Nevena Kirca u Puli, a zatim u srednjoj ekonomskoj školi i gimnaziji u Puli. Od 1978. vanjski je suradnik Pedagoške akademije u Puli, gdje se 1980. zaposlio u stalnom radnom odnosu i predavao standardni hrvatski. Na Pedagoškom (Filozofskom) fakultetu u Puli izabran je 1988. za docenta, 1993. za izvanrednog profesora i 1999. za redovitog profesora. God. 2007. dodijeljeno mu je zvanje professor emeritus. Uz znanstveni, stručni i nastavni rad na matičnom fakultetu, obnašao različite upravne, organizacijske i stručne dužnosti na sveučilištima u Rijeci i Puli; prodekan i dekan (1994–98) Pedagoškog fakulteta u Puli. Od obnove Matice hrvatske u Puli sudjeluje u radu njezina odbora. Na njegov poticaj obnovljen je rad Hrvatskog filološkog društva u Puli. Na više znanstvenih projekata bio je glavni suradnik, a od 2003. bio je glavni istraživač na projektu Hrvatsko standardno naglašavanje u teoriji i praksi. Pročelnik Odsjeka za kroatistiku Pedagoškog (Filozofskog) fakulteta u Puli (1996–2007), gdje je utemeljio i do 1998. bio glavni urednik bibliotekâ Priručnici i Posebna izdanja. U znanstvenom i stručnom radu bavio se normativnom akcentologijom, sabravši znanja u djelima Naglasni odnosi i norma (1990), Naglasak pridjeva u hrvatskome književnom jeziku (1998) i Naglasak u hrvatskome književnom jeziku (2007; sa S. Vukušićem i M. Grasselli-Vukušić). Različita pitanja jezične norme obradio je u knjigama Hrvatski u praksi (1998), Tragom jezičnih nedoumica (2004) i brojnim člancima. U novinskim rubrikama Bilješke o jezičnoj kulturi u Glasu Istre i Jezični savjetnik u Vjesniku objavio više od 170 članaka o različitim gramatičkim i pravopisnim pitanjima. Na Hrvatskom radiju Pula snimio je 1997. i 1998. osamdesetak petnaestominutnih emisija pod skupnim naslovom Hrvatski na našem radiju. Član Vijeća za normu hrvatskoga standardnog jezika (2005–12) i Znanstvenog povjerenstva Nacionalne zaklade za znanost.

Bibliografija 

 Naglasni odnosi i norme. Školske novine. Zagreb 1990.
 Hrvatski u praksi. Žakan Juri. Pula 1998.
 Naglasak pridjeva u hrvatskome književnom jeziku. Pedagoški fakultet u Puli. Pula 1998.
 Na usponima. Filozofski fakultet u Puli. Pula 1999.
 Tragom jezičnih nedoumica. Žakan Juri. Pula 2004.
 Naglasak u hrvatskome književnom jeziku (sa S. Vukušićem i M. Grasselli-Vukušić). Globus. Zagreb 2007.

Izvori

Eksterni linkovi 

 Zoričić, Ivan. »Životopis; Popis radova«, Tabula : časopis Odjela za humanističke znanosti 9, Sveučilište Jurja Dobrile u Puli, prosinac 2011.

Kroatisti